สังคมข่าวหุ้น
*ตลาดหุ้นไทยพักฐาน
12 มิ.ย. 2562

เกียรติก้อง ว่องไวยากร
*ตลาดหุ้นไทยพักฐาน
*ถึงเวลาพักก่อนไปต่อ หลังจากตลาดหุ้นไทยปรับตัวขึ้นมาอย่างต่อเนื่อง ก็มีแรงเทขายทำกำไรออกมาบ้าง แต่นักลงทุนต่างชาติยังคงซื้อสุทธิต่อเนื่อง  ปัจจัยภายในประเทศแนวโน้มดี รัฐบาลใกล้คลอดเต็มที ส่วนปัจจัยภายนอกก็ไม่มีอะไรที่รุนแรงมาก ทั้งเรื่องสงครามการค้าสหรัฐฯ กับจีน  และราคาน้ำมัน ดังนั้นโอกาสที่หุ้นจะไปต่อก็มีสูง แนวต้าน 1,680 จุด แนวรับ 1,660 จุด
*MTC ของเฮียชูชาติ เพ็ชรอำไพ ประธานกรรมการบริหาร บมจ.เมืองไทย แคปปิตอล มั่นใจว่าปีนี้จะปล่อยกู้ใหม่ 1 แสนล้าน ดันรายได้และกำไรโต 35%  ไม่ทำให้แฟนคลับผิดหวังแน่นอน ล่าสุดควงบัวหลวง และ บริษัท มอร์แกน สแตนลีย์ ไปโรดโชว์ช่วงปลายสัปดาห์นี้ ให้กองทุนขนาดใหญ่รับชมและรับฟัง ส่วนแบงก์ชาติจะออกเกณฑ์คุมสินเชื่อรถยนต์เมื่อไหร่บอกยาก เพราะหากทำจริง จะส่งผลกระทบต่อยอดขายรถยนต์แน่นอน คงต้องชั่งใจกันอีกนานช่วงเศรษฐกิจฟุบ ๆ แบบนี้
*ระเฑียร ศรีมงคล ประธานกรรมการธนาคารอิสลามแห่งประเทศไทยคนใหม่ ลั่นไม่ขายหุ้น AMANAH ด้วยฝีมือการบริหารบัตรกรุงไทย คาดว่าจะมาช่วยหนุนธุรกิจลีสซิ่งให้พุ่งขึ้นมาได้ ส่วนใครที่เคยเล่นหุ้นลีสซิ่งตัวใหญ่ก็ลองหันมาดูกันบ้าง P/E แค่ 10 เท่าถือว่ายังไม่แพงเมื่อเทียบกับกลุ่ม เป้าหมาย 3.3 บาท
*BEM ของเฮียปลิว ปักหัวลง หลังจากราคาหุ้นในรอบ 3 เดือนขึ้นมากว่า 20%  มีแรงเทขายออกมาหนักวานนี้ ประกอบกับข่าวปลดประธานสหภาพแรงงานการทางพิเศษฯ ที่นักลงทุนหวั่นใจกันว่าค่าโง่ทางด่วนอาจมีการเปลี่ยนแปลง รวมทั้งเรื่องของรัฐมนตรีคมนาคมคนใหม่ด้วย ดังนั้นเพื่อความปลอดภัยกำไรก็พอสมควรแล้วถอยออกมาก่อนดีกว่า
*TRUE  ของเฮียศุภชัย  วิ่งปรู๊ด หลังได้ลิขสิทธิ์การถ่ายทอดสด พรีเมียร์ลีก อังกฤษ 3 ฤดูกาล  แบบออลไรต์หรือลิขสิทธิ์ครบถ้วนแบบเบ็ดเสร็จเต็มรูปแบบ จากพรีเมียร์ลีกอังกฤษโดยตรง งานนี้รับชมกันแบบไม่ขาดช่วง เริ่ม 10 ส.ค.นี้ รับทรัพย์กันไปเลย ราคาเป้าหมาย 5.8 บาท
*STEC หุ้นเสี่ยหนู แรงไม่ตก เป้า 27 บาทอยู่อีกไม่ไกล ยิ่งใกล้ตั้งรัฐบาลเสร็จก็ยิ่งแรง แต่คงต้องเล่นแบบเก็งกำไร เพราะราคาขึ้นมากว่า 15% แล้วในรอบ 3 เดือน หากคมนาคมเป็นของพรรคเสี่ยหนูตามคาด หุ้นตัวนี้ก็ยังไปต่อ